സാധാരണയായി വലിയ കൂട്ടങ്ങളായി വസിക്കുന്ന മറ്റു മാനുകളിൽ നിന്ന് വ്യത്യസ്തരാണ് മ്ലാവുകൾ. ആൺ മ്ലാവുകൾ വർഷത്തിൽ ഭൂരിഭാഗവും ഒറ്റയ്ക്ക് കഴിയുന്നു, പെൺമാനുകൾ 16 അംഗങ്ങൾ വരെയുള്ള ചെറിയ കൂട്ടങ്ങളായി കഴിയുന്നു. ചില പ്രദേശങ്ങളിൽ, ശരാശരി മൂന്നോ നാലോ മ്ലാവുകൾ മാത്രമേ ഒരു കൂട്ടത്തിൽ ഉൾപ്പെടുന്നുള്ളൂ. എന്നാൽ ഇന്ത്യ, ശ്രീലങ്ക, തായ്‌ലൻഡ് എന്നിവിടങ്ങളിലെ ദേശീയ ഉദ്യാനങ്ങളിലും സംരക്ഷിത പ്രദേശങ്ങളിലും ഇവയെ വലിയ കൂട്ടങ്ങളായുംകാണാം. നല്ല നീന്തൽക്കാരാണ് ഇവ. മിക്ക മാനുകളെയും പോലെ, മ്ലാവുകൾ പൊതുവെ ശാന്തരാണ്. ആൺ മാനുകൾ അലറുകയോ ഉച്ചസ്ഥായിയിലുള്ള ശബ്ദമുണ്ടാക്കുകയോ ചെയ്യാറുണ്ട്. എന്നിരുന്നാലും, അവർ സാധാരണയായി ആശയവിനിമയം നടത്തുന്നത് ഗന്ധത്തിലൂടെയും കാൽ കൊണ്ട് നിലത്തുചവിട്ടി ശബ്ദമുണ്ടാക്കിയുമാണ്. പ്രാദേശിക ആവാസ വ്യവസ്ഥ അനുസരിച്ച് പുല്ലുകൾ, സസ്യജാലങ്ങൾ, ഇലകൾ, പഴം, ജലസസ്യങ്ങൾ എന്നിവയുൾപ്പെടെ വൈവിധ്യമാർന്ന ഭക്ഷണമാണ് മ്ലാവുകൾ കഴിക്കാറുള്ളത്. തായ്വാനിൽ, സിക്ക മാനുകളോടൊപ്പം മ്ലാവുകളെ ഇവയുടെ കൊമ്പിനുവേണ്ടി കൃഷിയിടങ്ങളിൽ വളർത്തിയിട്ടുണ്ട്. വർഷം തോറും ഏപ്രിൽ-മെയ് മാസങ്ങളിൽ കൊഴിയുന്ന കൊമ്പുകൾ കത്തി, കൈത്തോക്ക് തുടങ്ങിയവയുടെ പിടി നിർമ്മിക്കാനും മറ്റും ഉപയോഗിക്കുന്നു.
കടുവകളുടെയും ഏഷ്യാറ്റിക് സിംഹങ്ങളുടെയും പ്രിയപ്പെട്ട ഇരയാണ് അവ. ഇന്ത്യയിൽ, ബംഗാൾ കടുവകളുടെ ഇരകളിൽ 60% വരെ മ്ലാവുകളാണ് . വേട്ടയാടലിനിടെ കടുവകൾ മ്ലാവിന്റെ ശബ്ദം അനുകരിക്കുമെന്ന് പറയപ്പെടുന്നു . മുതലകൾക്കും ഇവ ഇരയാകാറുണ്ട്. പുള്ളിപ്പുലി, കാട്ടുനായ് എന്നീ മൃഗങ്ങൾ കൂടുതലായും ചെറുതോ അവശരോ ആയ മ്ലാവുകളെ മാത്രം ഇരയാക്കുന്നു.

സ്വഭാവം, പരിസ്ഥിതി
ആവാസവ്യവസ്ഥ
വർഗ്ഗീകരണം, പരിണാമം എന്നിവ
പ്രത്യുത്‍പ്പാദനം